### Resume

Planklagenævnet har truffet afgørelse om at ophæve kommunens afgørelse om udvidelse af malkekvægsproduktionen på ejendommen [adresse] i Give er lokalplanpligtigt.

### Sagsfremstilling

Teknik & Miljø traf 21. oktober 2021 afgørelse om, at udvidelsen af malkekvægsproduktionen på landbrugsejendommen [adresse] er lokalplanpligtig, jævnfør planloven § 13, stk. 2. Afgørelsen blev truffet på baggrund af Teknisk Udvalgs beslutning på møde 17. august 2021.

Afgørelsen blev indklaget til Planklagenævnet, som ophævede kommunens afgørelse den 4. juli 2022.

Projektet

Landbruget er på ca. 123 ha. Anlægget ligger ca. 6 km vest for Give og tæt på kommunegrænsen til [adresse] og Billund kommuner. Nord for anlægget ligger et større uforstyrret og bevaringsværdigt landskab med Rævlingsletten, som er et fladt, naturpræget hede- og moseområde.

Projektet vil betyde en 5-dobling af produktionen fra 460 malkekøer til ca. 2.500 malkekøer med opdræt. Der skal bygges en række nye stalde, malkecenter og andre driftsbygninger samt 1,1 ha ensilageplads. I alt vil anlægget omfatte ca.15 ha; bygninger, beplantning og køreareal.

Antal af tunge transporter vil stige fra 10-11 transporter i dag til 25-26 transporter pr. dag i hverdagene. Antallet af transporter med gylle/dybstrøelse stiger fra 700 til 3.050 om året, hvoraf 80% af transporterne kører mod vest, herunder til biogasanlægget i Blåhøj. Projektet vil medføre behov for betydelige investeringer i vejnettet for at håndtere transporter til/fra ejendommen, når anlægget er i drift.

Projektet skal miljøgodkendes efter husdyrbrugloven.

Afgørelsen

Planklagenævnet finder at lokalplanpligten for jordbrugsmæssig produktion, og særligt for husdyrbrug, er indskrænket. Det har ikke været lovgivers hensigt, at landbrugets ejendoms- og driftsforhold skulle reguleres gennem lokalplanlægning. Endvidere lægger nævnet vægt på, at der med vedtagelsen af husdyrbrugloven blev gennemført en integreret godkendelses- og tilladelsesordning, der indarbejdede planlovens landzonebestemmelser samt bestemmelserne om miljøkonsekvensvurdering. Husdyrbrugloven varetager således såvel landskabs- som miljøhensyn i forhold til husdyrbrug. Endvidere sker der forudgående inddragelse af offentligheden ved godkendelse af større husdyrbrug.

Et flertal, 7 ud af 11, i Planklagenævnet finder, at projektet har karakter af sædvanlig husdyrproduktion med staldanlæg m.v., selvom der er tale om et meget stort bygningsanlæg. Aktiviteten og det ansøgte produktionsanlæg på ejendommen er udtryk for en videreførelse af den sædvanlige landbrugsdrift på ejendommen. Der findes i forvejen bygninger på ejendommen til formålet, at der er tale om en udvidelse af den eksisterende drift og at ejendommen ligger inden for udpegning som værdifuldt landbrugsområde i kommuneplanen. Der sker ikke forarbejdning, salg eller andre aktiviteter, som ikke er tilknyttet den sædvanlige landbrugsdrift i forbindelse med malkekvægproduktionen. Forøgelsen af antallet af transporter til og fra ejendommen har ikke i sig selv betydning for om der sker en ændring i områdets karakter eller ej.

Planklagenævnets afgørelse kan tages til efterretning eller kan prøves ved domstolene.

Hvis afgørelsen tages til efterretning, vil sagen blive behandlet af Klima, Natur- og Miljøudvalget efter husdyrbrugloven. Kommunen er dog ikke forpligtet til at meddele en miljøgodkendelse efter husdyrbrugsloven, såfremt ansøger ikke kan opnå tilladelse til en ny vejadgang.

Vejforhold

I sag nr. 30 på Teknisk Udvalgs møde d. 8. februar 2022 blev der redegjort for, at det eksisterende vejnet i området er uegnet til at skulle betjene et husdyrbrug i denne størrelsesorden. Forvaltningen vurderede, at en udbygning af vejnettet i området ligger uden for kommunens ansvarsforpligtelse efter vejlovens § 8, stk. 1. Virksomhedsejeren kan således ikke stille krav om, at vejmyndigheden udfører udbygningen, men må afvente at kommunen økonomisk har mulighed for at prioritere udbygningen. På samme udvalgsmøde blev truffet beslutning om, at der ikke er grundlag for på nuværende tidspunkt at prioritere igangsættelse af en vejudvidelse.

Da forholdet ikke vurderes lokalplanpligtigt, kan der ikke indgås frivillig aftale med lodsejer om medfinansiering af infrastruktur efter planlovens bestemmelser om udbygningsaftaler. Denne mulighed foreligger fortsat efter vejlovens bestemmelser.

En udvidelse af husdyrbruget, som oven for beskrevet, vil kræve etablering af ny vejadgang eller medføre ændret anvendelse af eksisterende vejadgang. Tilladelser til vejadgang efter vejloven kræver, at der tages højde for vejforholdene i området. Vejenes beskaffenhed i området vil indgå i kommunalbestyrelsens skøn i sagsbehandlingen. Efter vejloven er der mulighed for at indgå frivillig aftale med ejeren om finansiering af infrastrukturanlæg.

Husdyrbruget ligger tæt på grænsen til [adresse]. En del gylletransporter vil blive ført direkte fra Vejle Kommune og ind i [adresse] til Blåhøj Energiselskab, Sdr. Ommevej 38. [adresse] vurderer umiddelbart ikke, at kommunens vejnet i området er egnet til den øgede trafik, som en udvidelse af husdyrbruget vil medføre. Vejle Kommune og [adresse] er i dialog omkring problematikker omkring transporter over kommunegrænsen.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Ingen bemærkninger.

### Teknik- og Miljødirektøren indstiller,

|  |  |
| --- | --- |
| at | udvalget drøfter afgørelsen og konsekvenserne af denne. |

### Beslutning

Drøftet.